open-index/open-wikipedia-markdown huggingface dataset:
גמל קנובלוכי

**גמל קנובלוכי** (שם מדעי: *Camelus knoblochi*) הוא מין נכחד של גמל אשר חי בתקופת הפליסטוקן במזרח אירופה ומזרח אסיה, בין השאר המאובנים שלו התגלו בצפון הקווקז, על גדת ים אזוב, הים הכספי ונהר הוולגה, קזחסטן, טג'יקיסטן, הרי אלטאי במונגוליה, דרום-מערב סיביר ועבר הבאיקל ובצפון-מזרח סין. הגמל תואר ב-1880 בידי החוקר הרוסי Poliakov.
## מאפיינים
גמל זה היה אולי מאבות הגמל הדו-דבשתי. הוא היה גדול מאוד, באורך 3.5 מטרים, גובה 250 ס"מ בכתפיים ומשקל של 700 עד 1,200 ק"ג. הוא היה מהגדולים שבגמלי הפליסטוקן והתחרה על התואר עם הגמל הסורי. לגמל כנראה הייתה דבשת, שלא השתמרה במאובנים.

השרידים המאוחרים ביותר של הגמל התגלו במונגוליה לפני 27,000 שנה, עם סיום עידן הקרח האחרון. הגמל נכחד כנראה כתוצאה מציד אנושי או מהתייבשות האקלים העולמית ודחיקת צמחייה מקומית מאזוריה. הדבר גרם למדבריות גדולות להיווצר במקומות בהם השתרעו ערבות עצומות ויערות לחים בעבר. גמל זה כנראה התחרה פחות ביעילות מגמלים אחרים, כמו גמל הדבשתיים ומצבאיים מקומיים על חיים ביובש, מה שגרר את הכחדתו.

## קישורים חיצוניים

## הערות שוליים

קטגוריה:בעלי חיים שתוארו ב-1901
קטגוריה:טקסונים שתוארו בידי אלפרד נרינג
קטגוריה:גמליים פרהיסטוריים
קטגוריה:מגה-פאונה של הפלייסטוקן באירואסיה
קטגוריה:יונקים שחיו בפלייסטוקן באירופה
קטגוריה:מכפילי פרסה שחיו בפלייסטוקן
האיש המכני של מיקי

**האיש המכני של מיקי** (באנגלית: **Mickey's Mechanical Man**) הוא סרט הנפשה קצר אמריקאי בכיכובו של מיקי מאוס שיצא בשנת 1933, אשר הופק על ידי וולט דיסני הפקות והופץ על ידי יונייטד ארטיסטס. זהו הסרט ה-57 בסדרת סרטי "מיקי מאוס" והשביעי שיצא באותה השנה.

## עלילה
מחוץ לחדר האימונים של מיקי יש שלל שלטים המצהירים שאין כניסה במגוון שפות כגון צרפתית, איטלקית, ספרדית, אנגלית ועוד. בנוסף ישנה כרזה המכריזה על קרב המאה בין מכונה לחיה, בין "האיש המכני של מיקי" לבין "קונגו הרוצח", גורילה גדולת ממדים. בתוך החדר אימונים, מיקי מנגן על הפסנתר ומאמן את האיש המכני שלו לקראת הקרב בהנחת תמונת פניו של הגורילה על כספת המשמשת כשק אגרוף.

מיני מגיעה במכוניתה וצופרת להם מבעד לחלון, מה שגורם לאיש המכני להפוך למטורף ולרסק לחלוטין את הכספת. האחרון מבחין בכרזה על הקיר המציגה את קונגו הגורילה ומיד מזנק עליה ועובר דרך הקיר. מיקי המבוהל עוקב אחריו וצופה באיש המכני שובר עמוד עליו הייתה כרזה של הגורילה, אך העמוד נופל עליו ומעלף אותו. מיני מתחילה לצחוק על המאורע ומיקי מבקש ממנה לא לצפור בצופר שלה כי זה גורם לאיש המכני שלו לאבד עשתונות ולהשתגע. מיני לועגת לסברתו של מיקי וצופרת שוב, ואכן האיש המכני מתעורר ושב למסע ההרס שלו בעוד מיקי רודף אחריו ומנסה לעצור בעדו.

האיש המכני מגיע לכניסת אצטדיון האגרוף בו אמור להתנהל הקרב בינו לגורילה והקהל שעומד בתור לרכישת הכרטיסים נס על נפשו למראה הרובוט המטורף. וכאשר האיש המכני מזנק על כרזה נוספת עם דמותו של הגורילה הוא נופל ארצה מעולף שוב עקב כך שהכרזה הייתה על קיר לבנים. הקהל שב ומתחיל ללגלג על מיקי הנושא את היצירה שלו לעבר כניסת המתאבקים כשמיני בעקבותיו.

הקרב מחל, ולאחר הצלחה קצרה האיש המכני חוטף מקונגו הגורילה פעם אחר פעם עד אשר ידו על התחתונה. מיקי מתחנן אליו שיקום וימשיך להיאבק בגורילה בעוד הכרזן של הקרב סופר ומגיע לתשע מיני מופיעה עם הצופר שהביאה ממכוניתה וצופרת בחזקה. האיש המכני מתעורר לחיים ומתחיל להכות את קונגו ללא רחמים וללא הרף. לאחר שהביס את הגורילה והכרזן הגיע לעשר והכריז על הניצחון, האיש המכני אחוז האמוק מתפוצץ לכדי עשרות חלקים ומיקי ומיני מתנשקים במרכז הזירה.

## דמויות ומדבבים
* מיקי מאוס – וולט דיסני
* מיני מאוס – מרסלייט גארנר
* האיש המכני – לא ידוע
* הגורילה קונגו הרוצח – לא ידוע

## משחק ווידאו
הסרט מוצג במשחק הווידאו "Epic Mickey" משנת 2010 כשלב במשחק המחבר בין חלקים של "עיר המחר", המבוססת על ארץ המחר שבדיסנילנד. כמו כן, מיני-משחק המבוסס על סרט קצר זה מופיע במשחק הווידאו "Kingdom Hearts III" משנת 2019, שבו השחקן שולט בתנועותיו של האיש המכני כדי להביס את הגורילה.

## קישורים חיצוניים

## הערות שוליים

קטגוריה:סרטים קצרים של דיסני
קטגוריה:סרטי אנימציה על רובוטים
יחסי ארגנטינה–בליז

**יחסי ארגנטינה–בליז** הם היחסים הדיפלומטיים בין ארגנטינה לבליז. שתי המדינות חברות בקהילה של אמריקה הלטינית והמדינות הקריביות, ארגון מדינות אמריקה והאו"ם.

## היסטוריה
שתי המדינות כוננו יחסים דיפלומטיים ב-8 בינואר 1992. ב-2013 שתי המדינות חתמו על הסכם על שיתוף פעולה טכני. ב-5 ביוני 2017 שודרגה הקונסוליה הארגנטינאית בבליז לדרגת שגרירות, ודניאל צ'בורו הפך לשגריר ארגנטינה הראשון בבליז.

## נציגויות דיפלומטיות
* בליז מיוצגת בארגנטינה באמצעות שגרירותה במקסיקו סיטי, מקסיקו.
* ארגנטינה מחזיקה בבליז שגרירות בבלמופן.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
קדורקודון

**קדורקודון** (שם מדעי: *Cadurcodon*; מילולית: "השן של קדורסי ") הוא סוג נכחד של יונק נכחד מסדרת מפריטי הפרסה, אשר חי באירואסיה במשך האאוקן והאוליגוקן שלפני כ-37 עד 24 מיליון שנה מזמננו. הוא היה קרובו של המטמינודון וכמותו דמה מעט לקרנף.

הסוג תואר למדע ב-1924 בידי החוקר ההונגרי מיקלוש קרצוי , על סמך ממצאים מצרפת, מונגוליה וסין ותוארו בו 3 מינים:
* *Cadurcodon ardynensis* - בתחילה שויך לסוג *Cadurcotherium* בידי הנרי פיירפילד אוסבורן
* *Cadurcodon tuskabakensis*
* *Cadurcodon zaisanensis*

יונק זה היה כבד כמו קרנף והגיע לאורך 2.5 מטרים ולמשקל של 900 עד 1,800 ק"ג, כשהייתה לו גולגולת מסיבית ושיניים חרוטיות עמוקות וכן זוג ניבים ארוכים ובולטים משני הלסתות. הוא היה חסר קרניים על אפו ובעל מבנה החוטם, אשר רמז שהיה לו חדק כשל טפיר מודרני

יונק זה היה צמחוני ורעה בביצות של אסיה הקדומה, כשמבנה הגוף דמוי-ההיפופוטם שלו מרמז שהיה אמפיבי לפחות חלקית. מזונו כלל כנראה צמחי מים שונים או עלים, אותם קטף עם חדקו.

## קישורים חיצוניים

## הערות שוליים

קטגוריה:טקסונים שתוארו בידי מיקלוש קרצוי
קטגוריה:בעלי חיים שתוארו ב-1942
קטגוריה:מאובני טקסונים שתוארו ב-1924
קטגוריה:אמינודונטיים
קטגוריה:מפריטי פרסה שחיו באאוקן
קטגוריה:מפריטי פרסה שחיו באוליגוקן
קטגוריה:מגה-פאונה של הפלאוגן באירואסיה
חותם (שם מסחרי)

**חותם** בעסקי הוצאה לאור הוא שם מסחרי המשמש לפרסום יצירות, חברת הוצאה לאור אחת יכולה להחזיק במספר חותמים, בדרך כלל שמות שונים כמו מותגים לצורך שיווק המיועד לקהלי יעד ספציפיים.

## תיאור
חותם של מו"ל היא שם מסחרי – שם שהעסק משתמש בו למסחר במוצרים או שירותים – תחתיו מתפרסמת יצירה. לחותם יש מטרה מוגדרת בדרך כלל. במקרים מסוימים, השימוש בחותם נובע מהשתלטות של הוצאה לאור גדולה על הוצאה קטנה יותר (או חלק ממנה). כגון החותמים של חברת בארנס אנד נובל. 

השימוש בחותמים נפוץ גם בחברות משחקי מחשב, לצורך הוצאת משחקי מחשב תחת חברת משחקים גדולה המחזיקה במספר נרחב של אולפנים.

## שימוש
חברת הוצאה לאור בודדת עשויה להחזיק חותמים רבים, כאשר השימוש בהם לצורכי ההוצאה הוא כדי לשווק עבודות לפלחי שוק דמוגרפיים שונים. לדוגמה, מטרת החותם של Viking press – השייך לחברת ההוצאה Penguin Group – היא "לפרסם רשימה אקסקלוסיבית של ספרי עיון טובים, כגון ביוגרפיה, היסטוריה ויצירות על עניינים עכשוויים, וכן סיפורת בדיונית בעלת חשיבות משמעותית. שאינה תופעה חולפת" 

## קישורים חיצוניים

## הערות שוליים

קטגוריה:הוצאה לאור
יחסי בליז–יוון

**יחסי בליז–יוון** הם היחסים הדיפלומטיים בין בליז ליוון.

## סקירה כללית
שתי המדינות כוננו יחסים דיפלומטיים ב-4 בספטמבר 1986. בשנת 1992 פתחה בליז קונסוליה באתונה.

## נציגויות דיפלומטיות
* יוון מיוצגת בבליז באמצעות שגרירותה במקסיקו סיטי, מקסיקו.
* בליז מיוצגת ביוון באמצעות שגרירותה במקסיקו סיטי, מקסיקו, ובנוסף מחזיקה קונסוליית כבוד באתונה.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי איראן–גאנה

**יחסי איראן–גאנה** הם היחסים הבילטרליים בין איראן לגאנה. לגאנה יש שגרירות בטהראן בירת איראן, ולאיראן יש שגרירות באקרה בירת גאנה.

## היסטוריה
היחסים הבילטרליים בין שתי המדינות התחילו כאשר הוקם ארגון המדינות הבלתי-מזדהות על ידי נשיא גאנה, קוואמה נקרומה, בשנת 1961, ונשיא גאנה ג'ון דרמאני מאהאמה תיאר את יחסי גאנה-איראן כהיסטוריים.

## ביקורים רשמיים
נשיא איראן מחמוד אחמדינז'אד נפגש ב-16 באפריל 2013 עם הנשיא ה-12 של גאנה ג'ון דרמאני מהאמה, יחד עם הקהילה האיראנית בגאנה, כדי לקיים דיונים עם מהאמה בנושא חיזוק ארגון המדינות הבלתי-מזדהות. כאשר הנשיא האיראני ביקר בבית פלגסטאף, הוא התקבל על ידי עשרות גנאים הנושאים את דגל איראן וכרזות הנושאות את תמונתו של אחמדינז'אד, במטרה לקבל את פני הנשיא האיראני.

## ראו גם
* יחסי החוץ של איראן

## הערות שוליים

קטגוריה:ערכים ללא קטגוריות פיזיות - יחסי חוץ
ההינדנבורג (סרט)

[250px|ממוזער|שמאל|דגם של ההינדנבורג מהסרט, מוצג ב[מוזיאון האוויר והחלל הלאומי]]
**ההינדנבורג** (באנגלית: **The Hindenburg**) הוא סרט אסונות אמריקאי משנת 1975 המבוסס על אסון ספינת האוויר הינדנבורג בבסיס לייקהרסט בניו ג'רזי ב-6 במאי 1937, בבימויו של רוברט וייז, עם ג'ורג' סי. סקוט בתפקיד הראשי.

התסריט מבוסס על ספרו של מייקל מוני מ-1972 בעל אותו השם, "ההינדנבורג". הספר הוא מותחן המתאר את האסון על ספינת האוויר כמעשה חבלה. למעשה עד היום לא הוכח שהאסון נגרם כתוצאה מחבלה.

בתחילת הסרט יש סרטון בשחור-לבן על התפתחות ספינות האוויר. גם הסצנה האחרונה של האסון היא בשחור-לבן עם שימוש בסרט שצולם במקום האסון עם קולו המפורסם של שדרן הרדיו הרברט מוריסון.

הסרט זכה בפרס אוסקר להישגים מיוחדים על אפקטים חזותיים ואפקטי קול.

## תקציר העלילה
3 במאי 1937 נמל התעופה פרנקפורט, ספינת האוויר הינדנבורג עמד לצאת לנמל התעופה לייקהרסט בניו ג'רזי. זאת גאוות גרמניה הנאצית ועל זנבה מצוירים צלבי קרס בולטים.

בשגרירות גרמניה בוושינגטון מתקבל מכתב ובו הודעה על חבלה מתוכננת בהינדנבורג עם הגעתה לארצות הברית.

יוזף גבלס (דייוויד מאורו) מקבל את האזהרה אך מסרב לבקשה לדחות את ההמראה.

בנוסף לבדיקות קפדניות של הנוסעים הוא ממנה את טייס הלופטוואפה קולונל פרנץ ריטר (ג'ורג' סי. סקוט) לאחראי על הביטחון אליו מצורף איש האס אס מרטין פוגל (רוי טינס). כל הנוסעים חשודים. בולטת הרוזנת אורסולה (אן בנקרופט) שבעלה הטייס נהרג וביתה בפנמינדה הוחרם לטובת בניית בסיס טילים. היא נוסעת לבקר את בתה שלומדת בבוסטון.

הקברניט הוא קפיטן פרוס (צ'ארלס דרנינג) והמהנדס הראשי הוא ארנסט להמן (ריצ'רד דיסרט).

גבלס לא מודע לכך שריטר שינה את דעתו על הנאצים לאחר שהשתתף בהפצצה על גרניקה בה נהרגו מאות אזרחים ולאחר שבנו שהיה חבר בהיטלר יוגנד נהרג בעת פעולה נגד בית כנסת. ריטר החשדן מחרים עט של אלברט ברסלאו היהודי ומוצא בה יהלומים אותם מבקש ברסלאו למכור בארצות הברית כדי לממן את העברת אמו לארצות הברית. חשודים נוספים הם המהמרים הקלפנים נפייר (רנה אוברז'ונואה) ופג'טה (ברג'ס מרדית'), איש העסקים הגרמני-אמריקאי אדוארד דאגלס (גיג יאנג) ועוד.

ריטר מגלה כי איש הצוות קרלס ברס (ויליאם את'רתון) עומד לבצע חבלה. ברס מגלה כי הפך להיות אנטי נאצי וכעת לאחר שהגסטאפו עצר ועינה למוות את חברתו, הוא החליט לפוצץ את הספינה לאחר שהנוסעים יירדו ממנה.

גם פוגל עולה על מזימתו של ברס, לוכד אותו ומתחיל לענות אותו כדי שיגלה היכן הפצצה. ריטר מגיע, חובט קשות בפוגל ומשחרר את ברס החבול. ברס מגלה לו שהפצצה נמצא בתא מס' 4.

בינתיים מתעכבת הורדת הנוסעים בגלל מזג האוויר והפצצה מתפוצצת כשריטר מנסה לפרק אותה. המימן נדלק מיד ותוך דקות נשרפת כל ספינת האוויר ונהרגים 13 נוסעים ו-22 אנשי צוות. הרוזנת ניצלת ומתאחדת עם בתה.

## צוות השחקנים

## קישורים חיצוניים

*קדימון להינדנבורג, באתר יוטיוב
*ההינדנבורג, באתר TCM

קטגוריה:סרטי 1975
קטגוריה:סרטי אולפני יוניברסל
קטגוריה:סרטי אסונות
קטגוריה:סרטים אמריקאיים
קטגוריה:סרטים באנגלית
קטגוריה:סרטים המבוססים על סיפור אמיתי
קטגוריה:סרטים המבוססים על רומנים אמריקאים
קטגוריה:סרטי רוברט וייז
ויקטור גונארסון

**ויקטור גונארסון** (בשוודית: **Victor Gunnarsson**; 31 במרץ 1953 – 3 או 4 בדצמבר 1993) היה פעיל ימין קיצוני שוודי. ב-1986 התפרסם בתור חשוד ברצח ראש הממשלה אולוף פלמה. היגר לארצות הברית ושם נרצח בידי שוטר אמריקני.

## רצח אולוף פלמה
ב-28 בפברואר 1986 נרצח ראש הממשלה אולוף פלמה ביריות במרכז סטוקהולם. הרוצח נמלט ולא הותיר עקבות. בימים הבאים, משטרת שוודיה ביצעה גל מעצרים. ב-8 במרץ נעצר גונארסון לראשונה לאחר שעדי ראייה טענו שראו אותו בזירת הרצח. בדירתו נמצאו עלונים נגד פלמה וממשלתו. גונארסון שוחרר עד מהרה לאחר סכסוך בעניינו בין המשטרה לפרקליטות. עם זאת, משטרת שוודיה המשיכה לעקוב אחריו ולהאזין לטלפונים שלו. בהתאם למדיניות התקשורת השוודית של אי-חשיפת שמות חשודים, הוא נודע לציבור בשם הקוד "הבן ה-33" (33-åringen). בשלב מסוים, גונארסון מאס בתשומת הלב הציבורית והמשטרתית, והיגר לארצות הברית.

## מותו
גופתו הכמעט עירומה של גונארסון נמצאה באזור מיוער בשם דיפ גאפ (Deep Gap) במרחק של כ-138 ק"מ מדירתו בסולסברי, צפון קרוליינה. הוא נורה פעמיים בראשו. תאריך הרצח נקבע ל-3 או 4 בדצמבר 1993.

החקירה התמקדה בשוטר לשעבר בשם למונט סי אנדרווד. אנדרווד היה מאורס בזמנו לאישה בשם קיי וודן, אשר עזבה אותו לטובת גונארסן. זמן קצר לפני כן, אנדרווד רצח גם את קתרין מילר, אמה של קיי. הוא נידון למאסר עולם פלוס 40 שנה.

בינואר 2010, שופט בבית המשפט המחוזי במחוז המערבי של צפון קרולינה קבע כי אנדרווד סבל מייעוץ לא יעיל והורה להעניק לו משפט חדש או לשחרר אותו מהכלא תוך 180 יום. החלטה זו בוטלה והמשפט החדש נדחה על ידי בית המשפט לערעורים בארצות הברית בינואר 2011. בית המשפט לערעורים קבע כי גם אם עורכי דינו של אנדרווד היו לא יעילים כפי שטען, הראיות נגדו היו כה מכריעות עד שחוסר הכשירות, לכאורה, של עורכי הדין, לא היה רלוונטי. אנדרווד היה כלוא עד מותו ב-23 בדצמבר 2018.

## הערות שוליים

קטגוריה:שוודים שנולדו ב-1953
קטגוריה:נפטרים ב-1993
פונטורמו

**יאקופו קארוצ'י דה פונטורמו** (24 במאי-1494 - 2 בינואר 1557) היה צייר איטלקי. לצד , אניולו ברונזינו וג'ורג'ו וזארי פונטורמו היה אחד הנציגים העיקריים של המנייריזם הפלורנטיני.

פונטורמו יצר ציורי קיר (פרסקאות), יצירות מזבח ודיוקנאות. חלק מעבודותיו הוזמנו על ידי משפחת המדיצ'י. ידוע בנועזותו, בצבעיו העזים ובקומפוזיציות המאתגרות שלו כמו בדיוקנאותיו עזי המבע והרגש. פונטורמו יצר את "ההורדה מהצלב" (קאפלה קאפוני, פירנצה), "הביקור" בכנסיית סאן מיקלה בקארמיניאנו הסמוכה לפירנצה והפרסקו על פי המיתוס של ורטומנוס ופומונה בוילה הכפרית של המדיצ'ים בטוסקנה. הוא זכה לתהילה בימי חייו, אך מאחר שכוכבו דעך במהלך השנים, חלק מיצירותיו לא שרדו, וביניהן הפרסקו "יום הדין האחרון" בבזיליקת סן לורנצו בפירנצה, לו הקדיש את שנותיו האחרונות ואשר ממנו נותרו רק רישומים.

## חייו
פונטורמו נולד ב-24 או 25 במאי (התאריך המדויק לא ידוע) בפונטורמו, היום פרבר של אמפולי במחוז פירנצה. היה בנם של ברטולומיאו די ג'אקופו די מרטינו קארוצ'י הפלורנטיני ואשתו אלסנדרה די פסקואלה די זנובי. האב היה צייר בבית המלאכה של ג'ירלנדיו, אך לא מוכרות יצירות שלו. פונטורמו נקרא על שם מקום הולדתו, שהוא כיום פרבר של אמפולי במחוז פירנצה. כשג'קופו היה בן חמש אביו מת, וכשהיה בן עשר מתה גם אמו ועבר לגור עם סבתו מונה בריגידה. סבתו לימדה קריאה, כתיבה ודקדוק בסיסי.
## יצירתו
[250px|ממוזער|שמאל|[יוסף נמכר לפוטיפר]]
[250px|ממוזער|שמאל|[יוסף במצרים, יצירה משנת 1518 לערך]]
ממוזער|''ההורדה המהצלב '', 1525–1528

ממוזער|right|מתוך הקשת של ''ורטומנוס ופומונה'', 1520–1521

בשנת 1508 הגיע פונטורמו לפירנצה, שם היה ברצף תלמידם של לאונרדו דה וינצ'י, מריוטו אלברטינלי, פיירו די קוזימו ואנדראה דל סרטו. עבודתו המתועדת הראשונה הייתה סמל של ליאו העשירי עם הקדושים פידס וקריטאס עבור כנסיית הסנטיסימה אנונציאטה בפירנצה. וזארי ומיכלאנג'לו, שראו את העבודה, העניקו לה שבחים רבים. לאחר מכן, פונטורמו קיבל משימות יצירה רבות מהמדיצ'י ביניהן צייר דיוקן של קוזימו דה מדיצ'י בזקנתו, אחת מיצירותיו הידועות.

בשנת 1519 הוזמן פונטורמו לעטר אולם בווילת הקיץ הכפרית של משפחת המדיצ'י בוילה פוג'ו א קאיאנו. נושא הפרסקו שצייר היה על פי המיתוס הרומי של ורטומנוס ופומונה, שנושאו האנשה של הגן ושינויים עונתיים בדמותם של וורטומנוס ופומונה. הוא האל האחראי על חלופי העונות, גדילת הצמחים, הגנים ועצי הפרי ואילו היא אלת שפעת הפרי והפרדסים, הנשבית לבסוף לאחר חיזורים רבים מצידו, בקסמיו וביפי גופו.

במהלך המגפה הגדולה בפירנצה עיטר פונטורמו את המנזר הקרתוזי של גאלוצו במחזור הפסיון של ישו. יצירת המזבח השמורה והמוכרת ביותר של פונטורמו היא תמונת המזבח "ההורדה מן הצלב" בקאפלה קאפוני בכנסית סנטה פליסיטה בפירנצה. תמונה ייחודית ומסתורית זו נחשבת לאחד מעמודי התווך של המנייריזם הפלורנטיני. כמו כן ידועה יצירתו "הביקור" בכנסיית סאן מיקלה בקארמיניאנו הסמוכה לפירנצה. היצירה מתארת את מפגשן בעין כרם של מריה אם ישו עם אלישבע אמו של יוחנן המטביל, שתיהן בהריונן.

## מותו
נפטר ב-2 בינואר 1557 בפירנצה.

## קישורים חיצוניים

* 
* 
* 

קטגוריה:ציירים איטלקים
קטגוריה:ילידי 1494
קטגוריה:נפטרים ב-1554
דינאלורוס

**דינאלורוס** (שם מדעי: *Dinaelurus*; מילולית: "חתול נורא") הוא סוג של טורף נכחד ממשפחת הנימרווידיים, אשר התקיים באמריקה הצפונית של האאוקן והאוליגוקן שלפני 30.8 עד 20.6 מיליון שנה מזמננו.

הדינאלורוס היה טורף דומה לחתול קדום, אשר התגלה בתוך תצורות "John Day Fossil Beds National Monument" שבאורגון ותואר בידי החוקר ג'ורג' פרנסיס איטון ב-1922. הסוג מכיל מין יחיד – **Dinaelurus crassus**.

יונק זה הגיע לאורך של 1.3 מטר ולמשקל של עד 35 ק"ג, כשבמראהו הזכיר מאוד ברדלס. בדומה לקרוביו היה שנחרבי במראהו, והיה בעל ניבים ארוכים ששימשו לדקירת טרף. מבנה הגולגולת היה מוארך יותר מאשר לחתול אמיתי והיה בעל שיני לחיים מעוגלות, ללא רכסים. מבנה גופו וגודל הנחיריים שלו התאים לתנועה מהירה וכנראה היה בעל רגליים דקות וארוכות ששימשו לריצה מהירה אחרי טרף, כמו אצל הברדלס, שגם לו התאמות מתכנסות דומות המתאימות לריצה, כמו אזור נחיריים גדול וחלל גולגולת קטן יותר. הטורף ניזון מיונקים קטנים שרעו בערבות או ביערות של אמריקה הצפונית, אותם כנראה הרג עם ניביו הארוכות.

## קישורים חיצוניים

## הערות שוליים

קטגוריה:נימרווידיים
קטגוריה:יונקים שחיו באוליגוקן באמריקה הצפונית
קטגוריה:טורפים שחיו בפלאוגן
יוג'ין דה קוק

**יוג'ין אלכסנדר דה קוק** (באפריקאנס: **Eugene Alexander de Kock**; נולד ב-29 בינואר 1949) הוא קולונל בדימוס במשטרת דרום אפריקה. בתקופת שלטון האפרטהייד שימש כמענה ומתנקש מטעם המשטרה. קוק הקים את "מדור C10" באגף הביטחון, אשר חטפה עינתה ורצחה מתנגדי אפרטהייד רבים. בעיתונות הבינלאומית הוא נודע בכינוי "הרע הראשי".

לאחר נפילת שלטון האפרטהייד, נשפט קוק בפני ועדת האמת והפיוס. הוא הודה בכל פשעי היחידה שתחת פיקודו, ואף מסר עדות נגד בכירים רבים אחרים במשטר האפרטהייד. בשנת 1996 הוא נשפט והורשע בשמונים ותשעה אישומים ונידון ל-212 שנות מאסר. ב-2022 הוא שוחרר.

## ביוגרפיה
קוק נולד ב-29 בינואר 1949. הוא תואר לימים כ"ילד שקט שלא היה אדם אלים". עם זאת, אביו חינך אותו ואת אחיו ללאומנות אפריקנרית וגזענית. הוא חלם לשרת בצבא ולהיות קצין. לאחר שסיים את לימודיו התיכוניים, הוא החל ללמוד בגימנסיה צבאית בפרטוריה. הוא הוצב בגבול בוטסוואנה ונלחם ביחידות החבלה של הקונגרס הלאומי האפריקני שניסו לחדור לדרום אפריקה. עם זאת, הוא החליט לא לעבור לשירות קבע בצבא, ותחת זאת העדיף לשרת במשטרת דרום אפריקה. הוא התקדם בסולם הדרגות ועבר הכשרה כדי להפוך ללוחם בכוחות המיוחדים.

ב-1978 הוא הוצב בדרום-מערב אפריקה, שהייתה מנדט דרום-אפריקאי. במהלך מלחמת הגבול של דרום אפריקה כנגד צבא השחרור העממי של נמיביה, הוא הקים יחידת עלית שנודעה בכינוי "Koevoet". היחידה שלו נחשבה ליעילה מאוד, אולם הואשמה בביצוע מספר רב של פשעי מלחמה. הישגיו המרשימים גרמו למפקדיו לשקול להקים יחידת עלית קבועה במשטרת דרום אפריקה.

ב-1983 הוצב קוק בחוות פאלקפלאס ממערב לפרטוריה, שם הוקם "מדור C10" (ששמו הוחלף לאחר זמן קצר לשם "מדור C1"), יחידת העלית של אגף הביטחון במשטרת דרום אפריקה. כעבור שנתיים מונה קוק למפקד היחידה. תחת פיקודו הפך המדור ליחידה רצחנית שחטפה, עינתה ורצחה מתנגדי משטר.

לאחר נפילת משטר האפרטהייד, נקרא קוק להעיד בפני ועדת האמת והפיוס. בעדותו, הוא חשף את כל פשעיו ופשעי האנשים שתחת פיקודו. ב-30 באוקטובר 1996, קוק נידון לשני מאסרי עולם ועוד 212 שנות מאסר בגין פשעים נגד האנושות. בינואר 2010 פורסם כי קוק מבקש חנינה נשיאותית מהנשיא ג'ייקוב זומה בתמורה למידע נוסף על חוליות המוות של ממשלת האפרטהייד, וכי פגישה בת שלוש שעות בין זומה לקוק הכלוא התקיימה באפריל 2009. דוברו של זומה הכחיש את אמיתות הדיווח. למרות שבמשפטו הצהיר שהוא לא מתחרט על דבר, בתקופת מאסרו הוא התנצל מספר פעמים בפני המשפחות של קורבנותיו.

שר המשפטים מיכאל מסוטה הודיע ב-30 בינואר 2015 כי קוק קיבל שחרור על תנאי. במסיבת עיתונאים פורסם כי מועד שחרורו לא יפורסם. מסוטה אמר עוד כי קוק הביע חרטה על פשעיו ושיתף פעולה עם הרשויות כדי לאתר את השרידים של חלק מקרבנותיו.

## קישורים חיצוניים

## הערות שוליים

קטגוריה:אפריקאנרים
קטגוריה:אנשי מנגנון האפרטהייד
קטגוריה:שוטרים
קטגוריה:דרום אפריקאים שנולדו ב-1949
נונאטאק קואל

**נונאטאק קואל** או **נונאטאק קול** (באנגלית: **Coal Nunatak**) הוא נונאטאק (תצורת מצוק - שראשה שטוח, ומדרונותיה תלולים).

נונאטאק קואל ממוקם באי אלכסנדר, בארץ אלכסנדר שבאנטארקטיקה.

נונאטאק קואל ממוקם 3.7 קילומטרים דרומית-מערבית למצוקי קורנר, שבחוף הדרומי של האי אלכסנדר.

## היסטוריה
### גילוי ומיפוי הנונאטאק

נונאטאק קואל צולם מהאוויר על ידי לינקולן אלזוורת', בטיסתו מעל האזור ב-23 בנובמבר 1935.

הנונאטאק מופה לראשונה, בהתבסס על תצלומי אוויר אלה, על ידי וולפגנג לואיס גוטפריד יוארג.

אזור הנונאטאק נסקר לראשונה בשנת 1949 על ידי סקר שטחי חסות איי פוקלנד (Falkland Islands Dependencies Survey; בראשי תיבות: FIDS)

בעת שהתגלה הוא נצפה מרחוק, מכיוון מערב, ולא היה ברור אם מדובר בפסגת הר באי אלכסנדר, או באי במפרץ ג'ורג' השישי.

רק לאחר הסקר של שנת 1949 (שבוצע על הקרקע) התברר כי מדובר בנונאטאק.

### מקור השם

שמו של הנונאטאק ניתן לו על ידי סקר שטחי חסות איי פוקלנד.

השם תאורי, והוא מציין את העובדה, כי התגלו בסמוך גושי פחם.

קואל באנגלית משמעו "פחם".

קואל
המרד על השארק

**המרד על השארק** (באנגלית: **The Shark Mutiny**) הוא ספר מתח צבאי מאת הסופר הבריטי פטריק רובינסון.
## עלילה
עלילת הספר נפתחת כאשר מכליות נפט התפוצצו במפרץ הפרסי. קצין הערכה זוטר בסוכנות לביטחון לאומי חשד כי הדבר אינו מקרי וכי הסינים מיקשו את המפרץ במוקשים ימיים. היועץ לביטחון לאומי אדמירל בדימוס ארנולד מורגן, מפקד צוללת בעברו, המליץ בשל כך לנשיא ארצות הברית על שליחת יחידת הקומנדו הימי אריות הים" (Navy SEALs) לשני מבצעים חשאיים שמטרתם הסגת סין מהמרחב. צוות קומנדו אחד נשלח להוציא מכלל פעולה את בית הזיקוק החדש שסין מפעילה באירא, ואילו צוות אחר נשלח לחבלה בבסיס המבצעים הימי החדש של הצי הסיני בבורמה. משימת הובלת הצוותים מוטלת על אוניית צי ארצות הברית "שארק", צוללת גרעינית ישנה במשימתה האחרונה, בפיקוד סא"ל דונלד ריד.

משימת הפשיטה באיראן הוטלה על צוות קומנדו ימי בפיקוד רס"ן ריי שפר, אך הכוח הסתבך ומפקד הצוללת, סא"ל ריד סירב לבוא לעזרתם. בשלב השני יצאה לפועל הפשיטה של צוות קומנדו ימי על הבסיס הסיני בבורמה בפיקוד סא"ל ריק האנטר, קצין מיומן ומעוטר. כאשר גם כוח זה נחשף ונאלץ להימלט תחת אש סירב סא"ל ריד שוב לסכן את הצוללת ולחלצם. אז נאלץ סגנו של ריד, רס"ן דן הדלי, חברו הטוב של סא"ל האנטר שלמד איתו באקדמיית הצי באנאפוליס, למרוד על מנת לחלץ את הלוחמים.

## קישורים חיצוניים
* 
## הערות שוליים

קטגוריה:ספרי מתח
קטגוריה:ספרי ריגול
קטגוריה:ספרי 2002
קטגוריה:ספרות ימית
קטגוריה:ספרי אריה ניר הוצאה לאור
אירנה במלחמה

**אירנה במלחמה** (בדנית: **Erna i krig**) הוא סרט מלחמה דני מ-2020 בבימויו של הנריק רובן גנץ. הסרט עוסק באשה אשר מתגייסת לצבא הקיסרות הגרמנית ונלחמת במלחמת העולם הראשונה במטרה להגן על בנה.

## עלילה
אירנה ינסן (טרין דירהולם) היא אם חד-הורית המטפלת בבנה המוגבל נפשית קאלי (אליאס מונק). הם משתייכים למיעוט הדני אשר חי בקיסרות הגרמנית. ב-1918, קאלי מגויס לצבא הקיסרות הגרמנית. ניסיונותיה של אירנה להציל אותו מהגיוס נכשלים, ובלית ברירה היא מתחזה לחייל בשם יוליוס רסמוסן ומתגייסת לאותה פלוגה שבה משרת בנה. שניהם נשלחים למלחמת החפירות בחזית המערבית שם אירנה מנסה לשמור על חייו של בנה.

## קישורים חיצוניים
* 

קטגוריה:סרטים דניים
קטגוריה:סרטי 2020
קטגוריה:סרטי מלחמה
שערוריית בופורס

[ממוזער|תותח [הוביצר FH77 מהסוג שעמד במרכז השערורייה]]
**שערוריית בופורס** (בשוודית: **Boforsaffären**; בהינדית: **बोफोर्स घोटाला**) הייתה שערורייה פוליטית שהתרחשה בשוודיה ובהודו בסוף שנות ה-80 של המאה ה-20. במרכז השערורייה עמד חוזה נשק שנחתם בין צבא הודו לחברת הנשק השוודית בופורס, וטענות לשוחד שנתנו אנשי החברה לפקידים ופוליטיקאים בהודו ובשוודיה.

## מהלך האירועים
ב-24 במרץ 1986, נחתם חוזה אספקת נשק בין ממשלת הודו לחברת הנשק השוודית בופורס לאספקת 410 תותחי הוביצר FH77 לצבא הודו. שווי העסקה היה 285 מיליון דולר. ב-16 באפריל 1987, חשף רדיו שוודיה כי אנשי בופורס שילמו שוחד לפוליטיקאים ופקידים בשוודיה ובהודו כדי לקדם את העסקה. את השוחד, כך נטען, העביר המתווך האיטלקי אוטביו קוואטרוצ'י אשר היה מקורב לראש ממשלת הודו רג'יב גנדי. החשיפה לא התפרסמה בהודו, אולם ממשלת הודו הכניסה את בופורס לרשימה השחורה שלה, ואסרה עליה לערוך עסקאות בהודו.

ב-20 באפריל 1987 הכחיש ראש ממשלת הודו רג'יב גנדי את הטענות בלוק סבהה, ואמר כי אם יוצגו ראיות לשיחוד, יפעלו נגד כולם, ללא משוא פנים לבכירותם. בעקבות הלחץ הציבורי הוקמה באוגוסט 1987 ועדה בת 30 חברים משני בתי הפרלמנט ההודי לחקור את הפרשה. הוועדה הגישה דו"ח ב-1988 שדחה את הטענות כשגויות.

העיתונאית ההודית צ'יטרה סוברמאניאם ששהתה בשוודיה באותה תקופה לצורך סיקור של סיפור אחר, השיגה מעל 350 מסמכים המתעדים את הפרשה, אותם פרשמה בעיתון "ההינדו". הקונגרס הלאומי ההודי הפעיל לחץ עצום על ההינדו להפסיק לפרסם דיווחים על התקדמות הפרשה. בעקבות כך, סוברמאניאם עברה לפרסם בשני עיתונים אחרים: The Indian Express, ו-The Statesman. השערורייה הסעירה את הודו, ותרמה בצורה משמעותית לתבוסת הקונגרס הלאומי ההודי בבחירות ללוק סבהה ב-1989. הממשלה החדשה החלה לחקור את המקרה, אולם עברו עשר שנים נוספות עד שהוגשו כתבי אישום נגד הפקידים והפוליטיקאים המעורבים בפרשה. באותו זמן רבים מהם כבר לא היו בין החיים. באוקטובר 1999 הגישה לשכת הביון של הודו כתבי אישום בפרשה. ב-2002 ביטל בית המשפט הגבוה של להי את האישומים בפרשה, אך בית המשפט העליון של הודו ביטל את הפסיקה והחזיר את המקרה לדיונים. המשפט התעכב במשך מספר שנים, וב-5 בפברואר 2004 ביטל בית המשפט של דלהי את האישומים.

למרות השערורייה, תותחי ההוביצר של בופורס התגלו כיעילים מאוד במהלך מלחמת קרגיל ב-1999, והעניקו להודים יתרון משמעותי מול פקיסטן. בעקבות כך, חזרה ממשלת הודו לעשות עסקים עם בופורס.

## קישורים חיצוניים
* Indian Express article on CBI's handling of the Bofors scam under NDA and UPA
* Bofors resurrects, gives more ammo to BJP
* Death Of A Scandal – Bofors, India's Watergate
* 

## הערות שוליים

קטגוריה:הודו: היסטוריה
קטגוריה:שוודיה: היסטוריה
קטגוריה:שערוריות
ז'אן-שארל קסטלטו

**ז'אן-שארל ויקטור קסטלטו** (בצרפתית: **Jean-Charles Victor Castelletto**; נולד ב-26 בינואר 1995) הוא כדורגלן קמרוני יליד-צרפת המשחק בעמדת המגן באל-דוחייל מליגת העל הקטרית ובנבחרת קמרון.

## קריירת מועדונים
בין השנים 2012–2015 שיחק קסטלטו באוסר הצרפתית ובקבוצת המילואים שלה. לאחר מכן הוא שיחק בקלאב ברוז' הבלגית, ממנה הושאל למוסקרון ולכוכב האדום.

ב-2017 עבר לברסט, בה שיחק עד 2020, אז עבר לנאנט.

## קריירה בין-לאומית
קסטלטו נולד בצרפת לאב איטלקי ולאם קמרונית. הוא שיחק בנבחרות הנוער של צרפת. קסטלטו ערך את הופעת הבכורה שלו בנבחרת קמרון ב-11 בנובמבר 2017 במוקדמות מונדיאל 2018 של אפריקה בתיקו 2–2 מול זמביה ב-11 בנובמבר 2017.

קסטלטו נכלל בסגל קמרון למונדיאל 2022 בקטר, ואף כבש את שער הבכורה שלו בנבחרת, שער היתרון מול סרביה במשחק השני בשלב הבתים.

נכלל בסגל נבחרת קמרון לטורניר גביע אפריקה לאומות 2023.

## תארים
**נאנט**
* הגביע הצרפתי: 2021/22

**קמרון**
* מקום שלישי בגביע אפריקה לאומות 2021.

## קישורים חיצוניים

## הערות שוליים

קטגוריה:כדורגלנים צרפתים
קטגוריה:כדורגלנים קמרונים
קטגוריה:מגני כדורגל צרפתים
קטגוריה:מגני כדורגל קמרונים
קטגוריה:כדורגלני אוסר
קטגוריה:כדורגלני קלאב ברוז'
קטגוריה:כדורגלני מוסקרון
קטגוריה:כדורגלני רד סטאר
קטגוריה:כדורגלני ברסט
קטגוריה:כדורגלני נאנט
קטגוריה:כדורגלני א-דוחייל
קטגוריה:כדורגלני נבחרת קמרון
קטגוריה:צרפתים ממוצא איטלקי
קטגוריה:צרפתים ממוצא קמרוני
קטגוריה:כדורגלני גביע אפריקה לאומות 2021
קטגוריה:כדורגלני מונדיאל 2022
קטגוריה:כדורגלני גביע אפריקה לאומות 2023
קטגוריה:צרפתים שנולדו ב-1995
קטגוריה:קמרונים שנולדו ב-1995
עצומת סטוקהולם

**עצומת סטוקהולם** הייתה קריאה של הוועד העולמי לשלום, המזוהה עם הקומוניסטים, שהושקה ב-19 במרץ 1950 בקריאה לפירוק נשק גרעיני.

## היסטוריה
העצומה הייתה יוזמה של חתן פרס נובל, פרדריק ז'וליו-קירי, שאושרה על ידי הוועד העולמי לשלום ב-15 במרץ 1950. ב-19 במרץ 1950 הוחל בהחתמת הציבור בעולם על העצומה ושבועיים לאחר פרוץ מלחמת קוריאה טענו המארגנים שחתמו על העצומה 1.5 מיליון בני אדם. המספר הנטען הכולל של חותמים על העצומה הגיע ל-273,470,566, מספר הכולל את כל התושבים הבגירים של ברית המועצות.

ארצות הברית התעלמה מהעצומה ומזכיר המדינה של ארצות הברית טען שמדובר בתכסיס תעמולה ב"מסע השלום" של ברית המועצות.

## נוסח

קטגוריה:התנגדות לנשק גרעיני
פרוטילצינוס

**פרוטילצינוס** (שם מדעי: ***Prothylacinus***; מילולית: "קרוב לזאב כיס") הוא סוג נכחד של יונק טורף מסדרת הספרסודונטה, אשר חי באמריקה הדרומית במשך תחילת המיוקן לפני 16 עד 15.5 מיליון שנה מזמננו.

המאובנים של יונק זה התגלו ב"תצורות ריו פריאס"  שבצ'ילה וב"תצורות סנטה קרוז" (Santa Cruz Formation) שבארגנטינה ואלה נקראו בשם ב-1891 בידי החוקר הארגנטינאי פלורנטינו אמחינו , אשר נתן לו את שמו מאחר שהיה טורף מטאתרי בדומה לזאב הכיס, אם כי כלל לא היה קרוב או דומה לו. הסוג כלל מין יחיד - *Prothylacinus patagonicus*, שנקרא על שם פטגוניה, בה התגלה.

יונק קדום זה היה בעל מבנה צנום ומוארך כגחן אך היה גדול יותר והגיע לאורך 1.4 מטר, לגובה 45 ס"מ בכתפיים ולמשקל של 30 עד 40 ק"ג. הגולגולת הייתה מוארכת ובעלת מבנה מחוזק שנתן לה עוצמת נשיכה חזקה של טרפו. היו לו גפיים שריריות ביותר ובעלות מפרקים שיכלו לנוע ביעילות, עם טפרים מעוקלים ומוארכים שהתאימו בעיקר עבור טיפוס על עצים. ייתכן שהזכיר בתנועתו את הבינטורונג המודרני.

מבנה שיניו מרמז שהיה טורף ואולי הוא צד ביערות הקדומים מכרסמים, מרידיונגולטיים קטני ממדים ואולי גם עצלנים.

## קישורים חיצוניים

## הערות שוליים

קטגוריה:טקסונים שתוארו בידי פלורנטינו אמחינו
קטגוריה:בעלי חיים שתוארו ב-1891
קטגוריה:ספרסודונטה
קטגוריה:יונקים שחיו במיוקן באמריקה הדרומית
קטגוריה:מגה-פאונה של הנאוגן באמריקה הדרומית
קטגוריה:מאובני טקסונים שתוארו ב-1891
גיבתון סוף

**גיבתון סוף** (שם מדעי: *Emberiza schoeniclus*) הוא מין של ציפור במשפחת הגיבתוניים.

בישראל הוא חולף וחורף לא שכיח. ניתן למוצאו בעמק בית שאן, עמק החולה, ומישור החוף, בעיקר בחושות קנים לצד מקורות מים.

שם הסוג *Emberiza* הוא מגרמנית עתיקה, גיבתון. שם המין הספציפי schoeniclus הוא מיוונית עתיקה, ציפור לא ידועה על שפת המים.

הוא נפוץ ברחבי אירופה וחלק גדול מהאזור הפלארקטי. רוב הציפורים נודדות דרומה בחורף, אך אלו בדרום ובמערב מרחב התפוצה יציבים. הוא נפוץ באגמים, אך גם מקנן בשטחים פתוחים יבשים יותר.

## טקסונומיה
גבתון הסוף תואר על ידי חוקר הטבע השוודי קרל לינאוס בשנת 1758 במהדורה העשירית של *Systema Naturae* שלו תחת השם המדעי *Fringilla schoeniclus*. גיבתון זה ממוקם כעת בסוג *Emberiza* שליניאוס הציג באותה מהדורה של *Systema Naturae* שלו. המין הספציפי *schoeniclus* הוא מהיוונית העתיקה *skhoiniklos*, מילה ששימשה את המחברים היוונים לציפור לא מזוהה.

ישנם תשעה עשר תת-מינים מוכרים.

משפחת הגיבתוניים מכילה כ-300 מיני אוכלי זרעים, שרובם נמצאים ביבשת אמריקה; אם כי הסוג גיבתון, עם יותר מ-40 מינים, מוגבל לעולם הישן.

גיבתון סוף קשור באופן הדוק לגיבתון סוף יפני ולגיבתון סוף מזרחי, כאשר שלושתם מסווגים לעיתים כבני סוג נפרד, Schoeniclus.

## תיאור
ממוזער|גיבתון סוף במגדיר קרוסלי
גיבתון סוף הוא ציפור בינונית, אורכו 13.5-15.5 ס"מ, עם מקור קטן ומוצק של אוכלי זרעים. לזכר יש ראש וגרון שחורים, פס שפם לבן, חלקים תחתונים בהירים, וגב חום ומפוספס בכבדות. לנקבה ניצוי פחות בולט, עם ראש חום מפוספס ויותר פספוס למטה. השיר של הזכר הוא *"סריפ"* שחוזר על עצמו.

## התנהגות
מזונו מורכב בעיקר מזרעים, אולם את הצעירים הוא מאכיל בחרקים.

### רבייה
הרבייה מתחילה בדרך כלל בתחילת אפריל, ומסתיימת בסוף אוגוסט בהתאם למיקום ולגובה. המין הוא מונוגמי. הקן נבנה באמצעות זרדים, דשא וקנים מרופדים בחומרים רכים יותר כמו שיער, אזוב ושורשים, על שיח או קנה. הנקבות מטילות 4–5 ביצים בצבע אפור זיתי, המציגות את הסימנים דמויי השיער האופייניים לאלו של הגיבתונים. תקופת הדגירה היא 12–15 ימים כאשר הגוזלים מואכלים על ידי שני ההורים.

## סטטוס
גיבתון הסוף אינו מאוים באופן עולמי ומסווג ללא חשש על ידי ה-IUCN. האוכלוסייה האירופית המשוערת מונה לפחות 4.8 מיליון זוגות, במיוחד בשוודיה, פולין ונורווגיה. עם זאת, על פי הדיווחים מספרי גיבתון הסוף יורדים בנורווגיה, שוודיה וגרמניה.

## קישורים חיצוניים

## הערות שוליים

קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס לינאוס
קטגוריה:ארץ ישראל: גיבתוניים
קטגוריה:גיבתוניים
יאקה ביול

**יאקה ביול** (בסלובנית: **Jaka Bijol**; נולד ב-5 בפברואר 1999 בווזניצה שבסלובניה) הוא כדורגלן סלובני המשחק בעמדת הבלם בקבוצת לידס יונייטד מהפרמייר ליג ובנבחרת סלובניה.

## קריירת מועדונים
ביול גדל במחלקות הנוער של נ.ק. דרבוגרד ונ.ק. בראבו. הוא החל את הקריירה המקצוענית שלו בקבוצה הבוגרת של רודאר ולניה במסגרת ליגת העל הסלובנית, וערך 30 הופעות ליגה במדי המועדון, בהן הבקיע שלושה שערים.

ב-22 ביוני 2018 חתם ביול על חוזה לחמש עונות בצסק"א מוסקבה מליגת העל הרוסית. ב-27 ביולי ערך את הופעת הבכורה שלו במועדון, בניצחון 1-0 על לוקומוטיב מוסקבה במסגרת הסופר קאפ הרוסי. ב-31 ביולי ערך את הופעת הבכורה שלו בליגה, בתיקו 0-0 נגד קריליה סובייטוב סמרה במסגרת המחזור הראשון לעונת 2018/2019. ב-9 במרץ 2019 הבקיע את שער הבכורה שלו במועדון, בניצחון 3-0 על רובין קאזאן במסגרת המחזור ה-19 בליגה. בסך הכל ערך 81 הופעות ליגה במדי המועדון, בהן הבקיע שישה שערים.

ב-18 בספטמבר 2020 הושאל ביול למשך עונה אחת להנובר 96 מהבונדסליגה השנייה. ב-25 בספטמבר ערך את הופעת הבכורה שלו במועדון, בהפסד 2-1 לאוסנבריק במסגרת המחזור השני בליגה. בסך הכל ערך 30 הופעות ליגה במהלך תקופת ההשאלה.

ב-14 ביולי 2022 חתם ביול על חוזה לחמש עונות באודינזה מהסרייה א'. ב-5 באוגוסט ערך את הופעת הבכורה שלו במועדון, בניצחון 2-1 על פראלפיסלו במסגרת הסיבוב הראשון של קופה איטליה. ב-20 באוגוסט ערך את הופעת הבכורה שלו בליגה, בתיקו 0-0 נגד סלרניטנה במסגרת המחזור השני בליגה לעונת 2022/2023. ב-18 בספטמבר הבקיע את שער הבכורה שלו במועדון, בניצחון 3-1 על אינטר מילאנו במסגרת המחזור השביעי בליגה.

ב-23 ביוני 2025 חתם ביול בלידס יונייטד מהפרמייר ליג על חוזה לחמש שנים עבור סכום המוערך בכ-21 מיליון אירו, שהפך אותו לכדורגלן הסלובני השני היקר ביותר בכל הזמנים אחרי בנימין ששקו.

## קריירה בינלאומית
ב-13 באוקטובר 2018 ערך ביול את הופעת הבכורה שלו בנבחרת סלובניה, בהפסד 1-0 לנבחרת נורווגיה במסגרת ליגת האומות 2018/2019. ב-26 במרץ 2022 הבקיע את שער הבכורה שלו בנבחרת, בתיקו 1-1 נגד נבחרת קרואטיה במשחק ידידות. נכלל בסגל נבחרת סלובניה ליורו 2024.

## תארים
;צסק"א מוסקבה
* הסופר קאפ הרוסי (1): 2018/2019

## קישורים חיצוניים

## הערות שוליים

קטגוריה:כדורגלנים סלובנים
קטגוריה:בלמי כדורגל סלובנים
קטגוריה:קשרי כדורגל סלובנים
קטגוריה:כדורגלני צסק"א מוסקבה
קטגוריה:כדורגלני הנובר 96
קטגוריה:כדורגלני אודינזה
קטגוריה:כדורגלני לידס יונייטד
קטגוריה:כדורגלני נבחרת סלובניה
קטגוריה:ספורטאים סלובנים ברוסיה
קטגוריה:ספורטאים סלובנים בגרמניה
קטגוריה:ספורטאים זרים באיטליה
קטגוריה:ספורטאים סלובנים באנגליה
קטגוריה:כדורגלני יורו 2024
קטגוריה:סלובנים שנולדו ב-1999
גיבתון מדבר

**גיבתון מדבר** (שם מדעי: *Emberiza striolata*) הוא מין של ציפור במשפחת הגיבתוניים (Emberizidae).

בישראל הוא יציב ודוגר במפוזר במדבר יהודה, הרי אילת, והר הנגב. הוא מזדמן לעיתים נדירות לצפון הארץ, ובחורף 16–2015 הוא נצפה בנחל סמך שבגולן ובנחל עכברה על ידי הצפרים ליאור כסלו ועוז חורין, בהתאמה.

## תפוצה ובתי גידול
גיבתון המדבר יציב באזורים יבשים באפריקה מצ'אד, מזרחה דרך דרום מערב אסיה, ועד צפון מערב הודו.

הוא מקנן בוואדיות מרוחקות (ולא סביב מגורי אדם כמו גיבתון הבית), בדרך כלל קרוב לנחלים, ומטיל שתיים עד ארבע ביצים בקן על הקרקע או בחור באדמה. מזונו מורכב בעיקרו מזרעים, או מחרקים כאשר מאכיל צעירים.

## תיאור
אורכו כ-14 ס"מ, דומה בגודלו לגיבתון הבית וקטן יותר מגיבתון הסלעים הדומה לו. לזכר בלבוש חיזור גוף ערמוני, ראש אפור עם פסים כהים יותר ופס שפם לבן. לנקבה ראש בגווני חום עד אפור, ופספוסים מפוזרים יותר.

לגיבתון המדבר יש פסי פנים חזקים יותר ובטן חיוורת יותר מגיבתון הבית הצפון אפריקאי, שבעבר נחשב כתת-המין *E. striolata sahari* ופוצלו בהמשך למינים נפרדים. פרטים במזרח צ'אד (תת-המין *E. striolata jebelmarrae*) מראים עדויות מסוימות להתערבות עם גיבתון הבית.

השירה, המבוצעת מהקרקע, דומה אך חלשה יותר מזו של הפרוש המצוי.

## תתי - מינים
* *Emberiza striolata striolata* מצפון מזרח אפריקה עד ערב, איראן, פקיסטן ומרכז הודו
* *Emberiza striolata saturatior* הרמות של מרכז סודן, אתיופיה וקניה
* *Emberiza striolata jebelmarrae* הגבוהים של סודן (ג'אבל מארה)
* *Emberiza striolata sahari* מרוקו מזרחה ללוב, דרומה לסנגל, מאלי, ניז'ר וצ'אד

## התנהגות
### רבייה
בתטולה כשלוש ביצים ותקופת הדגירה נמשכת כ-14 ימים.

## קישורים חיצוניים

## הערות שוליים

קטגוריה:טקסונים שתוארו בידי מרטין ליכטנשטיין
קטגוריה:בעלי חיים שתוארו ב-1823
קטגוריה:גיבתוניים
קטגוריה:פקיסטן: עופות
קטגוריה:תימן: עופות
קטגוריה:קפריסין: עופות
קטגוריה:טנזניה: עופות
קטגוריה:ארץ ישראל: גיבתוניים
קטגוריה:בעלי חיים מדבריים באפריקה
אאופרוקס

**אאופרוקס** (שם מדעי: *Euprox*) הוא סוג נכחד של אייל שחי ברחבי אירואסיה במשך המיוקן.

## תיאור
סוג אייל זה כונה תחילה בשם המדעי *Prox* כשהמין הראשון שלו, *E. furcatus* שויך במקור לסוג דיקרוצרוס (*Dicrocerus*). הסוג הנוכחי תואר רק ב-1928 על ידי Stehlin, על סמך הבדלים בין המינים שלו לשל הדיקרוצרוס. המין *E. dicranocerus*, אשר מאובניו התגלו לראשונה בגרמניה, שויך במקור לסוג אייל.

המאובנים של האייל התגלו בסין, גרמניה, אוסטריה, פולין, שווייץ, ספרד ועוד.

אייל זה הזכיר במראהו מונטיאק, כשהגיע לגובה של מטר בכתפיים, לאורך 1.4 מטר ולמשקל 20–70 ק"ג בממוצע. הוא היה בעל קרניים הדומות לאלה של הפריים או האנטילוקפריים, להם בסיס קבוע שאינו נושר בכל שנה. עם זאת כנראה שהענפים המתפצלים לשני מקצעים בהמשך הקרניים היו נשירים. מאפיינים אלה דומים לאייל *Heteroprox*, אשר לו מבנה קרניים דומה.

האייל התקיים ברחבי יערות חמימים ולחים וניזון בעיקר מעלים, בהתבסס על מבנה שיניו.

## קישורים חיצוניים

קטגוריה:אייליים פרהיסטוריים
קטגוריה:מגה-פאונה של הנאוגן באירואסיה
קטגוריה:יונקים שחיו במיוקן באירופה
קטגוריה:מכפילי פרסה שחיו במיוקן
גיבתון אפור

**גיבתון אפור** (שם מדעי: *Emberiza cineracea*) הוא מין של ציפור ממשפחת הגיבתוניים. מין זה תואר לראשונה על ידי כריסטיאן לודוויג ברהם.

בישראל הוא חולף נדיר אך קבוע במשך כמה שבועות באביב וניתן לצפות בו בשומרון, הר עמשא, בקעת הירדן, אילת, וברמת הגולן. תת-המין *cineracea* מעט יותר נפוץ, ואילו תת-המין *semenowi* גם מופיע, אך נדיר יותר ונצפה רק באביב.

## תיאור
הגיבתון האפור גדול יחסית (16–17 ס"מ), בעל צורה מוארכת וזנב ארוך עם פינות לבנות. הוא פחות מפוספס מרוב הגבתונים הטיפוסיים ויש לו מקור חיוור ועבה. גבו אפרפר עם סימנים כהים מאופקים בלבד, ולכנפיים גוון חום יותר.

ראשו של הזכר הבוגר צהוב עמום, עם קו שפם בהיר יותר וגרון. בתת-המין המופיע בדרום מערב טורקיה, *E. c.* *cineracea* החלקים התחתונים אפורים; בעוד לתת-המין *E. c. semenowi* חלקים תחתונים צהובים.

הנקבות בגווני אפור חום מלמעלה עם גרון לבנבן וצבע צהוב רק בפס השפם. לצעירים בטן חיוורת וחלקה עם פסים על החזה.
## אקולוגיה

### תפוצה
הוא מקנן בדרום טורקיה ובדרום איראן, וחורף סביב הים האדום בצפון מזרח אפריקה ובתימן. ישנן אוכלוסיות בודדות בלבד בגבולות אירופה, באיים בים האגאי.

### בית גידול
הגיבתון האפור מקנן במדרונות הרים סלעיים ויבשים.

### התנהגות
בדומה לגיבתונים אחרים, הגיבתון האפור ניזון בעיקר מזרעים. הוא אוכל חרקים במיוחד כאשר מאכיל את הצעירים שלו. התטולה האופיינית שלו היא של שלוש ביצים.
[ימין|ממוזער|ב[יוון]]

## קישורים חיצוניים

## הערות שוליים

קטגוריה:בעלי חיים שתוארו ב-1855
קטגוריה:טקסונים שתוארו בידי כריסטיאן לודוויג ברם
קטגוריה:סומליה: עופות
קטגוריה:טורקיה: עופות
קטגוריה:סוריה: עופות
קטגוריה:ארץ ישראל: גיבתוניים
דיקרוצרוס

**דיקרוצרוס** (שם מדעי: *Dicrocerus*; מיוונית: "קרני מזלג") הוא סוג נכחד של אייל שחי ביערות של אירואסיה במשך המיוקן ותחילת הפליוקן שלפני 15 עד 5 מיליון שנה מזמננו. המאובנים שלו התגלו בצרפת ואולי גם בסין והוא תואר ב-1837 בידי החוקר הצרפתי אדואר לארטה .
## מאפיינים
אייל זה היה דומה במראהו למונטיאק והגיע לממדים של אייל הכרמל, בגובה של 70 ס"מ בממוצע ומשקל של 20 עד 70 ק"ג. מבנה הקרניים שלו היה דומה לזה של פריים, בעל בסיס עבה שאינו נשר כל שנה, אם כי המבנה הכיל סעיפים קטנים שנשרו כמו אצל שאר האיילים. מבנה שיניו הותאם לאכילת עלים ורגליו הדקות והקצרות התאימו לתנועה זריזה בין סבכים ביערות.
## מיון
הדיקרוצרוס קרוב לסוג אאופרוקס, אשר חלק ממיניו הועברו מסוג זה. כיום נכללים בסוג ארבעה  מינים: *D. belometchetkense*, *D. elegans*, *D. grangeri* ו-*D. salomeae*.

## קישורים חיצוניים

## הערות שוליים

קטגוריה:בעלי חיים שתוארו ב-1837
קטגוריה:טקסונים שתוארו בידי אדואר לארטה
קטגוריה:אייליים פרהיסטוריים
קטגוריה:מגה-פאונה של הנאוגן באירואסיה
קטגוריה:יונקים שחיו בנאוגן באירופה
קטגוריה:מכפילי פרסה שחיו במיוקן
מוחמד סעיד א-סחאף

**מוחמד סעיד א-סחאף** (בערבית: **محمد سعيد الصحاف**, בתעתיק מדויק: **מחמד סעיד אלצחאף**; נולד ב-30 ביולי 1937) הוא פוליטיקאי ודיפלומט עיראקי אשר שימש כשר החוץ בממשלתו של סדאם חוסיין בין השנים 1992–2001. עם זאת, הוא התפרסם יותר כשר ההסברה וכדובר מפלגת הבעת' במהלך מלחמת עיראק. הופעותיו הססגוניות בטלוויזיה הפכו אותו לדמות ידועה במערב, והוא זכה לכינויים "בגדאד בוב" ו"קומי עלי".

## ביוגרפיה
א-סחאף נולד באל-חלה, למשפחה ערבית שיעית. הוא למד עיתונאות באוניברסיטת בגדאד, וסיים תואר שני בספרות אנגלית. הוא תכנן להיות מורה לאנגלית, לפני שהצטרף למפלגת הבעת' ב-1963. בראשית ימיו של שלטון הבעת' בעיראק, הוא שימש כאחד מדוברי המפלגה בטלוויזיה העיראקית.

הוא שימש כשגריר עיראק בשוודיה, בורמה, באיטליה ובאו"ם, לפני שב-1992 חזר לעיראק לכהן כשר החוץ. באפריל 2001 הודח מתפקיד שר החוץ מסיבות לא ברורות. יש המצביעים על כך שהישגיו בתפקיד היו פחות מספקים משל קודמו, טארק עזיז. אולם יש הטוענים שהדחתו הגיעה בעקבות סכסוך בינו לבין עודאי חוסיין, בנו של סדאם.

לאחר סילוקו מתפקיד שר החוץ, הוא הועבר לתפקיד שר ההסברה. שנתיים לאחר כניסתו לתפקיד, החלה הפלישה הבינלאומית לעיראק. מתוקף תפקידו, א-סחאף מסר תדרוכים יומיים לתקשורת העיראקית. הוא הדהד את המסרים של סדאם ומפלגת הבעת', ומסר דיווחים שקריים על ניצחונות עיראקיים במלחמה. בין היתר, הוא טען שחיילים אמריקניים "מתאבדים במאות" על אדמת עיראק. הוא טען שהטנקים האמריקניים עוד לא הגיעו לבגדאד, למרות שהם נמצאו במרחק של כמה מאות מטרים ממסיבת העיתונאים שלו. ברקע דבריו ניתן היה לשמוע את הדי הפיצוצים והיריות. הופעתו האחרונה בתפקיד הייתה ב-8 באפריל, אז טען שהאמריקנים "הולכים להיכנע או להישרף בטנקים שלהם. הם ייכנעו, הם אלה שייכנעו".

הופעותיו הססגוניות משכו תשומת לב רבה במערב. הוא נודע בכינויים "בגדאד בוב" ו"קומי עלי". הוא הופיע על חולצות טריקו, קריקטורות ואביזרים אחרים.

ב-25 ביוני 2003 דיווח העיתון הבריטי "דיילי מירור" כי א-סחאף נתפס על ידי חיילי הקואליציה במחסום דרכים בבגדאד. הדיווח לא אושר על ידי רשויות הצבא והוכחש על ידי משפחתו של א-סחאף באמצעות הטלוויזיה של אבו דאבי. למחרת הקליט א-סחאף ראיון לערוץ החדשות אל-ערביה שבסיסו בדובאי. על פי הדיווחים, הוא קיבל סכום של 200,000 דולר עבור הראיון, שבמהלכו הוא נראה מסוגר מאוד, בניגוד לדמות הבומבסטית שהקרין במהלך המלחמה. רבות מהתשובות שלו כללו "כן" או "לא" פשוטים.

מאוחר יותר הסגיר א-סחאף את עצמו לצבא ארצות הברית. הוא נחקר ושוחרר במהרה לאחר שנקבע שלא לקח חלק בזוועות שביצע משטר סדאם.

במרץ 2008 דווח ב"טיימס" כי א-סחאף מתגורר באיחוד האמירויות.

## קישורים חיצוניים

## הערות שוליים

קטגוריה:פוליטיקאים עיראקים
קטגוריה:שרי החוץ של עיראק
קטגוריה:עיראק: יחסי חוץ
קטגוריה:שגרירים באו"ם
קטגוריה:שגרירים באיטליה
קטגוריה:שגרירים במיאנמר
קטגוריה:שגרירים בשוודיה
קטגוריה:בוגרי אוניברסיטת בגדאד
קטגוריה:ילידי 1937
ארוונוצרוס

**ארוונוצרוס** (שם מדעי: *Arvernoceros*) הוא סוג של אייל נכחד שחי באירואסיה במשך הפליוקן ותחילת הפליסטוקן שלפני 3.2 עד 1.2 מיליון שנה מזמננו. הוא תואר למדע ב-1828. המאובנים שלו התגלו במספר אתרים בצרפת, ספרד, איטליה, פולין, גרמניה, רומניה, יוון, מולדבה, רוסיה וגאורגיה.
## מאפיינים
אייל זה הזכיר את האאוקלדוצרוס והיה דומה מעט לאייל אציל. מבנה הקרניים שלו דמו לאלה של מגלוצרוס (אשר נחשב לעיתים לצאצא של הסוג), אך היו בעלות פחות סעיפים וקצרות יותר. הוא הגיע לאורך 2.3 מטרים, לגובה 130 ס"מ בכתפיים ולמשקל של 150 עד 230 ק"ג בממוצע. מבנה הטוחנות שהתגלו היו פשוטות יחסית, כך שהוא כנראה הותאם לאכילת עלים וצמחייה עדינה.
## מיון
בסוג ארבעה מינים:
**Arvernoceros ardei*
**Arvernoceros verestchagini*
**Arvernoceros giulii*
**Arvernoceros insolitus*

## קישורים חיצוניים

*באתר springer 

קטגוריה:בעלי חיים שתוארו ב-1828
קטגוריה:טקסונים שתוארו בידי אנטואן קלוד גבריאל יובר
קטגוריה:אייליים פרהיסטוריים
קטגוריה:מגה-פאונה של הפלייסטוקן באירואסיה
קטגוריה:יונקים שחיו בפליוקן באירופה
קטגוריה:יונקים שחיו בפלייסטוקן באירופה
האנוי האנה

ממוזער|תמונה מ-1966
**טרינה טאי נגו** (בווייטנאמית: **Trịnh Thị Ngọ**; 1931 – 30 בספטמבר 2016) אשר נודעה בכינוי "**האנוי האנה**" (**Hanoi Hannah**) הייתה וייטנאמית אשר התפרסמה כאשר שידרה ברדיו של צפון וייטנאם במהלך מלחמת וייטנאם. שידוריה נעשו בשפה האנגלית ונועדו לפגוע במורל האמריקני.

## ביוגרפיה
נגו נולדה בהאנוי ב-1931. אביה היה איש עסקים מצליח שניהל את מפעל הזכוכית הגדול ביותר בהודו-סין הצרפתית. היא סיפרה לימים שרצתה ללמוד אנגלית כדי לצפות בסרטים האהובים עליה. משפחתה מימנה לה שיעורים פרטיים עד שידעה אנגלית שוטפת. ב-1955 היא החלה לעבוד בתחנת הרדיו "קול וייטנאם" והקריאה את מהדורת החדשות באנגלית שנועדה עבור מאזיני התחנה שאינם דוברים וייטנאמית. המנטור שלה בשלב זה היה העיתונאי האוסטרלי וילפריד בורצ'ט. בתקופה זו היא אימצה את הכינוי "טאו הואונג" ("ניחוח הסתיו") שהיה קל וקצר יותר עבור מאזיניה.

במהלך מלחמת וייטנאם, נגו התפרסמה בקרב חיילי צבא ארצות הברית בזכות שידורי התעמולה שלה ברדיו האנוי. התשדירים שלה נכתבו על ידי צבא צפון וייטנאם ונועדו להפחיד ולבייש את החיילים האמריקנים. היא ערכה שלושה שידורים ביום, קראה רשימה של אמריקאים שזה עתה נהרגו או שנכלאו, והשמיעה שירים פופולריים נגד מלחמת העולם השנייה במאמץ לעורר רגשות של נוסטלגיה וגעגועים הביתה, תוך ניסיון לשכנע את אנשי הממשל של ארצות הברית שהמעורבות האמריקנית במלחמת וייטנאם היא לא צודקת ולא מוסרית. ספינות חיל הים האמריקני היו גם כן מטרות בשידוריה. היא נהגה לקרוא את שמות אנשי הצוות ואיימה שכולם עומדים למות. היא גם קיבלה והשמיעה הודעות מוקלטות מאמריקנים שהיו נגד המלחמה, ואמרה מאוחר יותר שלדעתה הודעות אלו היו היעילות מכולן.

שידוריה של נגו היו פופולריים מאוד בקרב החיילים האמריקנים, שכינו אותה "האנוי האנה" בדומה ל"שושנת טוקיו" ול"אקסיס סאלי" מימי מלחמת העולם השנייה. לעיתים קרובות היא נקבה במדויק בשמות היחידות האמריקניות ומיקומן, וכן סיפקה מועדים מדויקים על הגעתן של ספינות אמריקניות. מקרים אלו תרמו לביסוסה של אגדה על פיה "האנוי האנה" יודעת הכל, והיא אף נותנת בין השורות מידע על מתקפות עתידיות של צבא צפון וייטנאם ועל בוגדים בשורות הצבא האמריקני. במציאות, רוב המידע ששידרה הגיע מפרסומים אמריקניים רשמיים.

שידוריה של נגו נמשכו ברציפות במשך 28 שנים. היא סיימה לשדר ב-1973, לאחר שמרבית החיילים האמריקנים כבר עזבו את וייטנאם. לימים היא הצהירה שהיא אכן האמינה בשידורים שלה, וסברה שההתערבות האמריקנית במלחמה מיותרת. לאחר המלחמה, עברה נגו להו צ'י מין סיטי יחד עם בעלה. היא נפטרה ב-30 בספטמבר 2016.

## לקריאה נוספת
*

## קישורים חיצוניים

## הערות שוליים

קטגוריה:שדרני תעמולה
קטגוריה:מחלוקות ברדיו
קטגוריה:מלחמת וייטנאם
קטגוריה:ילידות 1931
קטגוריה:נפטרות ב-2016
עדנה איליה

**עדנה איליה** היא קצינה בצה"ל בדרגת תת-אלוף, המכהנת כקצינת משא"ן ראשית (קמש"ר) וראש חטיבת הנפגעים. בעבר עמדה בראש מחלקת משאבי אנוש של חיל המודיעין.

איליה מונתה בנובמבר 2022 על ידי הרמטכ"ל רא"ל אביב כוכבי לקצינת משאבי אנוש ראשית (קמש"ר).

## קישורים חיצוניים

* 

## הערות שוליים

קטגוריה:חיילי צה"ל במלחמת לבנון השנייה
קטגוריה:קצינות צה"ל בדרגת תת-אלוף
קטגוריה:קציני משאבי אנוש ראשיים
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20
שירים קטנים (1990)

**"שירים קטנים"** (או: "**שירים קטנים 1 - לקט שירים ראשונים לפעוטות"**) היא קלטת הילדים הראשונה שיצאה בישראל, ובה שירי ילדים בביצועו של עוזי חיטמן. היא הופקה על ידי חברת "סרטי סקופוס" והופצה לראשונה בשנת 1990 על ידי חברת MCI. 

הקלטת זכתה להצלחה רבה ובעקבותיה יצאו שבע קלטות המשך, בהן השתתפו האמנים הבאים: חני נחמיאס, עירית ענבי, ג'וליאן שגרן, ישראל גוריון, שרי צוריאל, גלי עטרי ואהרון פררה.

## תוכן הקלטת
בקלטת 44 שירי ילדים מוכרים, רובם מושר במחרוזות. לצד עוזי חיטמן מופיעים ילדי סטודיו "בימות", והווידאו צולם על רקעים מונפשים המתאימים לאופי ותוכן השיר. את ההנפשה ביים המאייר חנן קמינסקי.

"שירים קטנים" היא קלטת הילדים הישראלית הראשונה.

בגרסת ה-VHS, כל קלטת בסדרה נפתחת בהצגה של שעון הסופר לאחור. 

## שירי הקלטת

## קישורים חיצוניים
* 
* 

## הערות שוליים

קטגוריה:קלטות ילדים ישראליות
קטגוריה:סרטים ישראליים משנת 1990
קטגוריה:MCI: קלטות
שלומי בן יאיר

**שלומי בן יאיר** (נולד ב-1983) הוא קצין בצה"ל בדרגת אלוף-משנה המשמש כמפקד חטיבת החילוץ וההדרכה. שימש קודם לכן בפיקוד העורף כקצין אג"ם, כמפקד מחוז ירושלים והמרכז, כמפקד גדוד רם וכמפקד בא"ח העורף במחנה זיקים.

## ביוגרפיה
בן יאיר התגייס לצה"ל בשנת 2001 ושובץ לחיל ההנדסה הקרבית. בהמשך עבר לפיקוד העורף והיה ממקימי חטיבת החילוץ. השתתף במשלחת הסיוע למקסיקו לאחר רעידת האדמה בצ'יאפס.

## חיים אישיים
בן יאיר גדל בצפת וכיום מתגורר ברחובות.

נשוי למור ואב לשלושה.

## קישורים חיצוניים
* 
* 
* 
* 

## הערות שוליים

קטגוריה:אלופי-משנה בצה"ל
קטגוריה:חיילי חיל ההנדסה הקרבית
קטגוריה:מפקדי מחוז מרכז בפיקוד העורף
קטגוריה:מפקדי מחוז ירושלים בפיקוד העורף
קטגוריה:מפקדי חטיבת החילוץ וההצלה
קטגוריה:מפקדי חטיבות במלחמת חרבות ברזל
קטגוריה:ישראלים שנולדו ב-1983
שטפי למקה

**שטפי למקה** (בגרמנית: **Steffi Lemke**; נולדה ב-19 בינואר 1968) היא פוליטיקאית גרמנייה ממפלגת הירוקים המשמשת כשרה לאיכות הסביבה, שמירת הטבע, הבטיחות הגרעינית והגנת הצרכן של גרמניה מאז 8 בדצמבר 2021.

## ביוגרפיה
למקה נולדה בדסאו ב-19 בינואר 1968. לאחר שלמדה בבית ספר תיכון בדסאו, למדה מדעי החקלאות באוניברסיטת הומבולדט של ברלין, וסיימה ב-1993 תואר בהנדסה חקלאית. היא הייתה בין מקימי מפלגת הירוקים ב-1989. ב-1994 נבחרה לבונדסטאג והייתה חברה בוועדת המזון והחקלאות. ב-2002 פרשה מהחברות בבונדסטאג והפכה לכמנכ"לית מפלגת הירוקים. ב-2013 היא נבחרה מחדש לבונדסטאג והייתה חברה בוועדה לאיכות הסביבה, שימור הטבע ובטיחות גרעינית. ב-8 בדצמבר 2021 היא מונתה לשרה לאיכות הסביבה, שמירת הטבע, הבטיחות הגרעינית והגנת הצרכן בממשלת גרמניה ה-24.

## קישורים חיצוניים

* 

קטגוריה:שרי ממשלת גרמניה
קטגוריה:פוליטיקאים גרמנים
קטגוריה:פוליטיקאיות גרמניות
קטגוריה:גרמנים שנולדו ב-1968
קטגוריה:גרמניות שנולדו ב-1968
נורברט קרוכר

**נורברט אריך קרוכר** (בגרמנית: **Norbert Erich Kröcher**; 14 ביולי 1950 – 16 בספטמבר 2016) היה טרוריסט גרמני מתנועת ה-2 ביוני.

## ביוגרפיה
קרוכר נולד בברלין ב-14 ביולי 1950. ב-1972 הוא הקים יחד עם אשתו גבריאל קרוכר-טיידמן את ארגון הטרור תנועת ה-2 ביוני. זמן קצר לאחר מכן הם הפכו למבוקשים בגין שוד בנק. קרוכר עזב את גרמניה והתיישב בסטוקהולם, שם פגש אנשי שמאל רדיקלי נוספים כמוהו. אשתו סרבה להתלוות אליו. הם נפרדו והיא נותרה בגרמניה. ב-1973 היא נלכדה בבוכום. 

לאחר המצור על שגרירות גרמניה המערבית בסטוקהולם, משטרת שוודיה לכדה כמה מחברי סיעת הצבא האדום והסגירה אותם לגרמניה המערבית. אחד מהם, זיגפריד האוזנר, מת בכלא. בעקבות כך, הפכו הטרוריסטים הגרמנים את שוודיה ליעד פוטנציאלי, ובמיוחד את שרת המשפטים השוודית אנה-גרטה לייון. קרוכר הקים כוח משימה מיוחד שנקרא "קומנדו זיגפריד האוזנר", שכתכנן לחטוף את לייון. המבצע נדחה כמה פעמים, וכשכבר היה מוכן לצאת לדרך, החליטה המשטרה השוודית להתערב. ב-31 במרץ 1977 עצרה משטרת שוודיה את קרוכר, ובמהרה נעצרו גם שאר חברי כנופייתו. 

כעבור כמה ימים, קרוכר הוסגר לגרמניה יחד עם מנפרד אדומייט. הוא הואשם במגוון פשעים, ונמצא בכלא עד 1985. הוא חי בברלין עד 2016, אז אובחן עם סרטן מתקדם. בעקבות כך, הוא החליט להתאבד בירייה.

## קישורים חיצוניים
* Website
* *SWR2 Archivradio – 30 Jahre Deutscher Herbst* 4. April 1977: Terroristen aus Schweden http://www.swr.de/swr2/wissen/specials/-/id=661214/nid=661214/did=2432174/1gjjx84/index.html
* 

קטגוריה:טרוריסטים גרמנים
קטגוריה:גרמנים שנולדו ב-1950
קטגוריה:גרמנים שנפטרו ב-2016